ત્રીજી ફેબ્રુઆરીએ વહીદા રહેમાન એંશી વર્ષનાં થયાં. તેમની ફિલ્મીસફર પર એક નજર કરીએ. દક્ષિણ ભારતીય ફિલ્મ ઇન્ડસ્ટ્રી અને પછી હિન્દી સિનેજગતમાં વહીદા રહેમાને જે રીતે ખ્યાતિ પ્રાપ્ત કરી તે કોઈ ફિલ્મની સ્ક્રિપ્ટ જેવી જ છે. તેઓ તાલીમબદ્ધ ક્લાસિકલ ડાન્સર હતાં,તેઓએ બહેન સાથે ચેન્નાઈમાં પરફોર્મન્સ આપ્યું હતું. એક દિવસ એક નિર્માતા તેલુગુ ફિલ્મમાં ડાન્સની ઓફર લઈને વહીદાના ઘરે આવ્યાં. વહીદા રહેમાન ઓફર સ્વીકારી લે છે, કારણ કે તેમાં લોકનૃત્ય કરવાનું હોય છે. નસીબ જોર કરતાં હતાં કે, તેલુગુ ફિલ્મ Rojulu Marayiનો વહીદા રહેમાનનો ડાન્સ હીટ રહ્યો. દરેક શોના અંતે એ ગીત ફરી દર્શાવવાની ડિમાન્ડ દર્શકો કરતા. એટલે ફિલ્મને અંતે ક્રેડિટ ટાઇટલ પતી ગયા બાદ થિયેટરમાલિકો એ ગીત ફરી દેખાડતા. એ વખતે પણ રિલીઝ થતી ફિલ્મની સ્ટારકાસ્ટ ફિલ્મના પ્રચાર માટે આજુબાજુનાં શહેરોમાં જતી. ઈ.સ. 1955ના ઉનાળામાં એક મોટી કેરવેનમાં ફિલ્મનો કાફલો પ્રવાસ કરી રહ્યો હતો ત્યારે ફિલ્મસર્જક ગુરુદત્ત હૈદરાબાદની મુલાકાતે હતા. હૈદરાબાદમાં ફિલ્મ ડિસ્ટ્રિબ્યુટરની જે વિસ્તારમાં ઓફિસ હતી ત્યાં ગુરુદત્ત ગયા હતા. જે શેરીમાં ઓફિસ હતી ત્યાંની હો હા સાંભળીને ગુરુદત્તે પૂછ્યું, શેનો શોરબકોર છે? ડિસ્ટ્રીબ્યુટરે કહ્યું કે ફિલ્મે એક યુવાન ડાન્સરને લોન્ચ કરી છે અને તે લોકપ્રિય થઈ ગઈ છે. ખાસ વાત એ છે કે તે ડાન્સર મુસ્લિમ છે. એટલે ગુરુદત્તે તરત કહ્યું કે, તો પછી તે ચોક્કસ ઉર્દૂ સારું બોલી શકતી હોવી જોઈએ તેના વિશે વધુ વિગતો મેળવી આપો.